

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL ROBERTO RAULYNO, VYTAUTO APOLIANSKO, DEIVIDO ANTANAIČIO, VITALIJAUS GRUZINCEVO PETICIJOS**

2021 m. birželio 9 d.

Vilnius

Lietuvos Respublikos Seimo Peticijų komisija 2021 m. birželio 9 d. posėdyje iš esmės išnagrinėjo Roberto Raulyno, Vytauto Apoliansko, Deivido Antanaičio, Vitalijaus Gruzincevo peticijoje pateiktą pasiūlymą pakeisti Lietuvos Respublikos bausmių vykdymo kodeksą ir įtvirtinti laisvės atėmimo bausmes atliekantiems asmenims teisę pasinaudoti dušu ne rečiau kaip du kartus per savaitę, ir priėmė sprendimą šį pasiūlymą atmesti.

Seimo Peticijų komisija šį sprendimą priėmė atsižvelgusi į Lietuvos Respublikos teisingumo ministerijos ir Lietuvos Respublikos sveikatos apsaugos ministerijos pateiktas nuomones ir dėl toliau nurodytų priežasčių.

Pažymėtina, kad Bausmių vykdymo kodekso 173 straipsnio 1 dalyje nustatyta, kad arešto, terminuoto laisvės atėmimo ir laisvės atėmimo iki gyvos galvos bausmes atliekantiems nuteistiesiems turi būti užtikrinamos reikiamos gyvenamųjų patalpų ir buities sąlygos, atitinkančios Lietuvos Respublikos higienos normas.

Lietuvos Respublikos visuomenės sveikatos priežiūros įstatymo 16 straipsnio 1 dalyje įtvirtinta nuostata, kad privalomuosius higienos normatyvus bei taisykles, reglamentuojančias fizinių ir juridinių asmenų veiklą, nustato Visuomenės sveikatos saugos reglamentas (higienos norma).

Atsižvelgiant į Visuomenės sveikatos priežiūros įstatymo nuostatas, Lietuvos Respublikos sveikatos apsaugos ministro 2015 m. rugpjūčio 3 d. įsakymu Nr. V-908 „Dėl Lietuvos higienos normos HN 134:2015 „Laisvės atėmimo vietų ir teritorinių policijos įstaigų areštinių sveikatos saugos reikalavimai“ patvirtinimo“ patvirtinta Lietuvos higienos norma HN 134:2015 „Laisvės atėmimo vietų ir teritorinių policijos įstaigų areštinių sveikatos saugos reikalavimai“ (toliau – HN 134:2015). HN 134:2015 nustato tardymo izoliatorių, pataisos namų, nepilnamečių pataisos namų, kalėjimų, atvirų kolonijų, areštinių, laisvės atėmimo vietų ligoninių (toliau – laisvės atėmimo vietos) visuomenės sveikatos saugos reikalavimus. HN 134:2015 44 punktas reglamentuoja, kad laisvės atėmimo vietose laikomiems asmenims turi būti sudaryta galimybė ne rečiau kaip vieną kartą per savaitę nusiprausti duše. Minėta HN 134:2015 nuostata niekaip nedraudžia ir neriboja laisvės atėmimo vietų administracijų ir pareigūnų leisti laisvės atėmimo vietose laikomiems asmenims praustis duše dažniau.

Taip pat pažymėtina, kad nuteistųjų ir suimtųjų laikymo pataisos įstaigoje ar tardymo izoliatoriuje tvarką, nuteistųjų ir suimtųjų teisių ir laisvių apribojimo bei pareigų realizavimo pataisos įstaigose ir tardymo izoliatoriuose tvarką nustato Bausmių vykdymo kodekso nuostatas įgyvendinančios Pataisos įstaigų ir tardymo izoliatorių vidaus tvarkos taisyklės, patvirtintos Lietuvos Respublikos teisingumo ministro 2020 m. sausio 21 d. įsakymu Nr. 1R-25 „Dėl Pataisos įstaigų ir tardymo izoliatorių vidaus tvarkos taisyklių patvirtinimo“. Teisingumo ministrui 2021 m. gegužės 25 d. įsakymu Nr. 1R-176 „Dėl teisingumo ministro 2020 m. sausio 21 d. įsakymo Nr. 1R-25 „Dėl Pataisos įstaigų ir tardymo izoliatorių vidaus tvarkos taisyklių patvirtinimo“ pakeitimo“ pakeitus šias taisykles, nustatyta, kad nuteistieji (suimtieji) dušu gali pasinaudoti ne rečiau kaip du kartus per savaitę, o kai yra sudarytos sąlygos, – kasdien. Taigi, pareiškėjų siūlymas jau yra įgyvendintas atlikus pakeitimus Pataisos įstaigų ir tardymo izoliatorių vidaus tvarkos taisyklėse. Papildyti šiomis nuostatomis Bausmių vykdymo kodeksą nėra tikslinga.

Seimo Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo pavasario sesijos darbotvarkę Seimo protokolinio nutarimo „Dėl Roberto Raulyno, Vytauto Apoliansko, Deivido Antanaičio, Vitalijaus Gruzincevo peticijos“ projektą.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt